
	Μάριος Τόκας
Μουσική εκδήλωση

στο Σπίτι της Κύπρου

Την Τρίτη 19 Δεκεμβρίου 2023, σε ένα ιδιαίτερα συγκινησιακό κλίμα, στην παρουσία του Πρέσβη της Κυπριακής Δημοκρατίας κ. Σταύρου Αυγουστίδη και πλήθος κόσμου, το Σπίτι της Κύπρου, διοργάνωσε, μουσική εκδήλωση αφιερωμένη στον αείμνηστο μουσικοσυνθέτη, Μάριο Τόκα.

Η εκδήλωση πραγματοποιήθηκε στο πλαίσιο της έκθεσης, «ΜΑΡΙΟΣ ΤΟΚΑΣ. Εικαστικές Υμνωδίες. Αγιογραφία» η οποία εγκαινιάστηκε στο Σπίτι της Κύπρου, τη Δευτέρα 11 Δεκεμβρίου 2023 και θα παραμείνει ανοιχτή έως τις 12 Ιανουαρίου 2024. 

Στην έναρξη της εκδήλωσης μίλησαν ο στιχουργός, συνεργάτης και φίλος του Μάριου Τόκα, Κώστας Φασουλάς, ο Πρόεδρος του Ιδρύματος Μάριος Τόκας και γιος του συνθέτη, Κώστας Τόκας, η κόρη του συνθέτη, Χαρά Τόκα και μέσω οπτικογραφημένου μηνύματος, η επιμελήτρια της έκθεσης, Ελένη Νικήτα. 

Τραγούδια του σημαντικού κύπριου μουσικοσυνθέτη ερμήνευσε, η Πέγκυ Ζήνα με τη συμμετοχή του Γιώργου Παπαχριστούδη, πιάνο, του Μίμη Ντούτσουλη, μπάσο, του Ντίνου Χατζηιορδάνου, ακορντεόν, του Άρη Κούκου, μπουζούκι και του Γιάννη Παπαζαχαριάκη, κιθάρα-ενορχήστρωση. Ηχοληψία: Δημήτρης Μουρλάς.
Η εκδήλωση θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:  

https://diavlos.grnet.gr/room/1607?eventid=15244
20 Δεκεμβρίου 2023

